1. ĮVADAS

1.1.Ataskaitos tikslas

Komisija privalo teikti Reglamento (ES) 2018/974 dėl krovinių vežimo vidaus vandenų keliais statistikos (toliau – Reglamentas) įgyvendinimo ataskaitas. Reglamento 9 straipsnyje nustatytas konkretus tvarkaraštis, pagal kurį Komisija ataskaitą pateikia ne vėliau kaip 2020 m. gruodžio 31 d., o po to – kas penkerius metus. Šios ataskaitos tikslas – įvykdyti Komisijai nustatytą ataskaitų teikimo reikalavimą.

Šioje ataskaitoje apžvelgiamos bendrosios aplinkybės, politinės aplinkybės ir teisės akto taikymo sritis, taip pat joje aptariami klausimai, susiję su teisės akto įgyvendinimu. Paskutiniame skirsnyje pristatomi galimi būsimi pokyčiai ir pateikiamos išvados.

1.2.Teisinės sistemos aplinkybės

Reglamentas skirtas tam, kad Komisija, kitos ES institucijos, nacionalinės vyriausybės ir plačioji visuomenė reguliariai gautų palyginamus, patikimus, suderintus ir išsamius statistinius duomenis apie prekių vežimo ES vidaus vandenų keliais raidą.

Kadangi Reglamentas (EB) Nr. 1365/2006 buvo keletą kartų iš esmės pakeistas, siekiant tą reglamentą padaryti aiškesnį ir racionalizuoti jis buvo kodifikuotas ir panaikintas Reglamentu (ES) 2018/974. Toliau galioja tik Komisijos reglamentas (EB) Nr. 425/2007.

1.3.Politinės aplinkybės

Vežimas vidaus vandenų keliais, palyginti su kitų rūšių transportu, kuriuo naudojantis dažnai susiduriama su per didelės apkrovos ir per mažų pajėgumų problemomis, yra patikimas, be to, efektyviai vartojama energija ir yra daug galimybių jį naudoti intensyviau.

Vežimas vidaus vandenų keliais yra konkurencinga alternatyva kelių transportui. Visų pirma, ši transporto rūšis tausoja aplinką, nes suvartojama mažiau energijos ir keliama mažiau triukšmo. Be to, vežant krovinius, visų pirma pavojinguosius, vidaus vandenų keliais užtikrinamas aukštas saugos lygis. Galiausiai, sumažinama našta perkrautiems kelių tinklams tankiai gyvenamuose regionuose.

Šis sektorius labai svarbus transporto politikai. Baltojoje knygoje „Bendros Europos transporto erdvės kūrimo planas. Konkurencingos efektyviu išteklių naudojimu grindžiamos transporto sistemos kūrimas“ nustatyta dešimt tikslų, susijusių su konkurencinga ir efektyviai išteklius naudojančia transporto sistema. Galiojanti 2014–2020 m. laikotarpio vidaus vandenų laivybos politika įtvirtinta veiksmų plano programoje NAIADES II. Siekiant atlikti užduotis, susijusias su paeiliui įgyvendinamomis programomis NAIADES ir ES bendrąja transporto politika, Europos vidaus vandenų kelių transporto statistika naudojama rengiant, stebint ir vertinant transporto politiką ir kitas politikos kryptis, pvz., vidaus rinkos veikimą. Rengiant ES bendrąją transporto politiką reikia išsamių žinių apie krovinių vežimo vidaus vandenų keliais mastą ir apie tai, kaip keičiasi ši transporto rūšis. Surinkti duomenys taip pat padeda skatinti naudotis vidaus vandenų kelių transportu ir įtraukti šią transporto rūšį į įvairiarūšio vežimo logistikos grandinę.

Europos žaliasis kursas – naujoji augimo strategija, kuria siekiama užtikrinti ES ekonomikos tvarumą, paverčiant klimato ir aplinkos iššūkius galimybėmis visose politikos srityse ir užtikrinant, kad pertvarka būtų visiems teisinga ir įtrauki. Komunikate „Europos žaliasis kursas“ raginama transporto išmetamų teršalų kiekį iki 2050 m. sumažinti 90 proc. Siekiant tvaraus ir išmanaus judumo yra numatyti, be kita ko, šie prioritetiniai veiksmai:

·skatinti daugiarūšį vežimą;

·remti įvairių rūšių transporto automatizuoto ir susietojo judumo sprendimų diegimą;

·geriau spręsti transporto veiklos išorinių sąnaudų klausimą naudojant kainodaros priemones;

·spartinti tvarių alternatyviųjų transporto degalų gamybą ir sparčiau rengtis juos naudoti ir

·mažinti transporto taršą, visų pirma miestuose.

Siekiant suteikti postūmį daugiarūšiam vežimui, komunikate „Europos žaliasis kursas“ raginama, kad 75 proc. transporto vyktų ne automobilių keliais, bet geležinkeliais ir vidaus vandenų keliais. Siekdama šio tikslo Europos Komisija pasiūlys priemonių, kad nuo 2021 m. būtų padidinti vidaus vandenų laivybos pajėgumai.